《题王进之绿荫轩》
宋代·苏过

主人爱竹真成癖，门阶户席俱寒碧。小轩故为剪重阑，舍下从教笋穿壁。

欣然远致数君子，相对青青好颜色。公庭无事白日长，寒影参差乱书帙。

君家将相山西种，世世剖符门列戟。图形未肯上凌烟，却扫何为清一室。

胸中定有不凡处，对客何妨仍蜡屐。明年新笋拂云长，夏簟琅玕足留客。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。